
[bookmark: TextBodyBegin]Europski parlament,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je 26. srpnja 2023. u Nigeru izvršen vojni udar, nakon čega je srušen ustavni poredak te zemlje i uspostavljena vojna hunta; 
[bookmark: _Hlk223973917]B.	budući da od državnog udara vladajuća hunta predsjednika Bazouma i njegovu suprugu drži u pritvoru, da navodno nemaju pristup odvjetnicima niti pravo na posjete obitelji te da imaju samo ograničenu zdravstvenu skrb; budući da više od jedne godine nisu javno dostupne provjerljive informacije o njihovu stanju; 
C.	budući da je državni sud Bazoumu ukinuo predsjednički imunitet i da su ga vlasti obećale kazneno goniti zbog „veleizdaje”, što može dovesti do smrtne kazne; 
[bookmark: _Hlk223973970]D.	budući da hunta provodi široku represiju, pri čemu nameće sve veća ograničenja borcima za ljudska prava, političkoj oporbi, civilnom društvu i slobodi medija; budući da je suspendirala ustav i time ugrozila slobodu vjeroispovijesti; 
E.	budući da se sigurnosna situacija u Nigeru i diljem Sahela i dalje pogoršava jer džihadističke skupine izvode smrtonosne napade; 
F.	budući da se humanitarna situacija naglo pogoršala zbog pogoršanja sigurnosne situacije i velikih klimatskih šokova, zbog čega je raseljeno gotovo milijun ljudi, a tri milijuna treba humanitarnu pomoć, koja je iznimno ograničena nakon masovnog raspuštanja nevladinih organizacija i protjerivanja glavnih međunarodnih aktera; 
G.	budući da je razvoj događaja u Nigeru dio zabrinjavajućeg šireg regionalnog trenda nazadovanja demokracije i ljudskih prava u Sahelu; 
[bookmark: _Hlk223620995]1.	oštro osuđuje kontinuiran proizvoljni pritvor demokratski izabranog predsjednika Bazouma i njegove supruge, kao i svih ostalih pojedinaca pritvorenih tijekom državnog udara te poziva na njihovo trenutačno i bezuvjetno puštanje na slobodu; 
2.	naglašava da je Niger partner EU-a u Sahelu u raznim područjima suradnje; ističe da se od državnog udara stanje u Nigeru pogoršalo i da su se povećali sigurnosni rizici, uključujući trgovinu ljudima i oružjem te nezakonite migracijske tokove diljem Sahela; 
3.	osuđuje represiju političkih aktera, novinara i civilnog društva te poziva nigerske vlasti da ubrzaju proces ponovne uspostave demokratskog poretka, uključujući ponovnu uspostavu političkih stranaka te organizaciju slobodnih i poštenih izbora; 
4.	ističe važnost osiguravanja kontinuiranog pružanja i dostupnosti humanitarne pomoći EU-a te osnovnih usluga u područjima sukoba u Nigeru;
5.	izražava duboku zabrinutost zbog najavljene namjere Nigera da se povuče iz Međunarodnog kaznenog suda; potiče nigerske vlasti da poštuju međunarodno pravo; 
6.	izražava duboku zabrinutost zbog pogoršanja sigurnosne i humanitarne situacije u Sahelu te naglašava da su demokratski legitimitet, odgovorno upravljanje i poštovanje ljudskih prava presudni za rješavanje problema nesigurnosti i zaštitu civila; 
7.	poziva potpredsjednicu Komisije/visoku predstavnicu Unije za vanjske poslove i sigurnosnu politiku, države članice, Afričku uniju i međunarodnu zajednicu da pojačaju diplomatske napore kako bi se osiguralo oslobađanje predsjednika Bazouma; 
8.	nalaže svojoj predsjednici da ovu rezoluciju proslijedi Komisiji, Vijeću, potpredsjednici Komisije/visokoj predstavnici Unije za vanjske poslove i sigurnosnu politiku, Afričkoj uniji, ECOWAS-u te nigerskim vlastima i Savezu država Sahela.

